32004D0186
L 057/27
JURNALUL OFÍCIAL AL UNIUNII EUROPENE
DECIZIA COMISIEI
din 16 februarie 2004
de modificare a unor anexe la Decizia 96/510/CE privind cerințele zootehnice la importul de material seminal, ovule și embrioni provenind de la specia cabalină
[notificată cu numărul C(2004) 388]
(Text cu relevanță pentru SEE)
(2004/186/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/28/CE a Consiliului din 23 iunie 1994 de stabilire a principiilor referitoare la condițiile zootehnice și genealogice care se aplică importului de animale, material seminal, ovule și embrioni provenind din țări terțe și de modificare a Directivei 77/504/CEE privind animalele pentru reproducție de rasă pură din specia bovină (1), în special articolul 5 a treia liniuță, articolul 6 a doua liniuță și articolul 7 a doua liniuță,
întrucât:
(1)
Este necesar ca pe certificatul zootehnic să se facă mențiuni specifice care să permită stabilirea originii și identificarea animalului de la care provin materialul seminal, ovulele și embrionii.
(2)
Modele de certificate pentru comerțul intracomunitar de material seminal, ovule și embrioni de ecvidee sunt incluse în Decizia 96/79/CE a Comisiei din 12 ianuarie 1996 de stabilire a certificatelor zootehnice pentru material seminal, ovule și embrioni de ecvidee înregistrate (2).
(3)
Modele de certificate pentru importurile de material seminal, ovule și embrioni din speciile bovină, porcină, ovină și caprină provenind din țări terțe sunt incluse în Decizia 96/510/CE a Comisiei din 18 iulie 1996 de stabilire a certificatelor genealogice și zootehnice referitoare la importul de animale de reproducție, material seminal, ovule și embrioni de la acestea (3).
(4)
În scopul asigurării coerenței cu regulile comunitare, certificatele genealogice și zootehnice incluse în Decizia 96/510/CE trebuie completate cu dispoziții referitoare la importul de material seminal, ovule și embrioni din specia cabalină provenind din țări terțe. Este necesar ca aceste dispoziții să se bazeze pe cerințele zootehnice aplicabile comerțului intracomunitar de material seminal, ovule și embrioni provenind de la aceste specii.
(5)
Este deci necesar să se modifice Decizia 96/510/CE în consecință.
(6)
Măsurile prevăzute de prezenta decizie sunt conforme cu avizul Comitetului permanent zootehnic,
ADOPTĂ PREZENTA DECIZIE:
Articolul 1
Anexele IV, V și VI la Decizia 96/510/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 16 februarie 2004.